Den Korte Avis tager hollandsk satireshow som værende sande nyheder

Den 12. oktober leverede Den Korte Avis en artikel med overskriften: “Video: Asylansøger siger de bliver syge, hvis de ikke får sex her og nu – det skaber uro blandt kvinder.” . I artiklen præsenteres en 37 sekunder lang optagelse uploadet på YouTube 5. oktober, og fortsætter: “Nu spreder videoen skræk blandt kvinder i Holland, hvis man skal dømme efter de mange kommentarer på de sociale medier”. Videoen kan ses her:

Artiklen er også delt på Facebook to gange med bombastiske overskrifter, om at asylansøgere skulle have krav på humanitær sex.

Det er tilsyneladende meget, som Den Korte Avis kan konkludere ud fra en 37 sekunder lang video. I optagelsen fremkommer det ingen steder, at asylansøgeren skulle blive syg, hvis han ikke får sex. Derudover fortæller Den Korte Avis ikke, at manden har været indlagt på et hospital i tre dage på grund af forstørrede testikler, men i stedet skriver at han har ventet på læge i tre dage.

Men der er fyret op i kakkelovnen. Kommentarfelterne på Den Korte Avis’ Facebookside er oversvømmet med kommentarer om alt fra kastration, til at personerne i videoen skal sparkes hårdt i nosserne og sendes hjem. Der er tæt på 400 kommentarer og artiklen er delt over 500 gange.

Videoen er stærkt redigeret, så man ved ikke hvad der bliver spurgt om, og man kan således ikke konkludere, hvad svarene går ud på. De to mænd taler heller ikke et fuldendt engelsk, hvilket ikke gør det nemmere. Den Korte Avis fortæller heller ikke, hvor klippet stammer fra og i forbindelse med hvad.

Vi har derfor lavet noget research for at finde hoved og hale i historien.

Det viser sig, at videoen er optaget nogle dage før den 5. oktober af PowNed, der er et hollandsk satireshow på NPO3, der leverer satiriske nyheder, hvor de stiller provokerende spørgsmål, og ofte latterliggør dem de interviewer. NPO er en public service-kanal, på linje med DR.

Videoen blev publiceret på Facebook 2. oktober med overskriften “Flygtningene på et nødherberg i Apeldoorn fortalte over for PowNed om et irriterende problem.”. Det er det eneste man får oplyst.



Den stærkt redigerede og manipulerede optagelse, er blevet publiceret på mange højreekstreme sites som værende en sandhed om asylansøgeres sexbehov. Og således også af Den Korte Avis, der skriver under parolen “Klar, skarp, seriøs”.

Der skal tilføjes, at Den Korte Avis i 2014 modtog 88.289,33 kroner i mediestøtte fra staten, for at ”fremme et alsidigt og mangfoldigt udbud af nyheder af samfundsmæssig og kulturel karakter med henblik på styrkelse af det danske demokrati og den demokratiske debat i Danmark”.

Opdatering 14.10.2015: Artiklen er ikke længere til at finde på Den Korte Avis’ hjemmeside men vi har gemt en kopi.